Agoa: ‘ANC-regering se hantering soos ŉ ongeluk in stadige aksie’Pres. Barack Obama en pres. Jacob Zuma by die Uniegebou in Pretoria tydens die Amerikaanse president se besoek aan Suid-Afrika in Junie 2013 (Foto: GCIS) Die huidige Agoa-debakel is ŉ duidelike simptoom van die ANC-regering se minagtende houding teenoor Westerse handelsvennote en sy obsessie met die Brics-lande, het Anton Alberts, woordvoerder van die VF Plus, gesê. Hy sê probleme rondom die Amerikaanse Wet op Groei en Geleenthede in Afrika (Agoa)- handelsooreenkoms strek oor maande en onderstreep die regering se ongeërgde houding. “Ons boere word erg benadeel deur Amerika se reëling om handel in drie vleissoorte te blokkeer, en dit kan veel erger raak indien die res van die ooreenkoms ook in die gedrang gaan kom. Indien sake voortduur soos nou, is dit selfs nie onmoontlik dat Suid-Afrika uit Agoa geskop kan word nie,” het Alberts verduidelik. “Toe die VF Plus minister Rob Davies sowat twee maande gelede hieroor gekonfronteer het, het hy bloot skouerophalend gesê Amerika is ‘n ‘soewereine land en kan maak wat soos hy goeddunk’.” Volgens Alberts is dit ironies dat Suid-Afrika onder die vorige bestel aan die ontvangkant van sanksies was weens sy beleid, en dat die ANC-regering met sy beleid nou daarin slaag om sanksies teen homself toe te pas. “Wat Agoa betref, het die geveg nie net oor hoenders gegaan nie. Amerika is bekommerd oor die seine wat gestuur word met onsinnige beleid soos die buitelandse beleggersverbod op aandeelhouding in sekuriteitsfirmas en grond, asook die beperkinge wat Swart Ekonomiese Bemagtiging (SEB) op beleggers plaas.” Lees alle vorige berigte oor Agoa op Maroela Media.